Jozef Budský

Jozef Budský (pôvodne Josef Budský; * 11. jún 1911, Praha – † 31. január 1989, Bratislava) bol herec, režisér, spevák a pedagóg českého pôvodu. Je jedným z Čechov, ktorí sa zapísali do dejín slovenského divadelníctva ako výrazné osobnosti a získali neoceniteľné zásluhy na zvyšovaní úrovne slovenského profesionálneho divadla.

 Životopis 
náhľad|Umelcov hrob na cintoríne v bratislavskej mestskej časti Vrakuňa
V roku 1928 zložil skúšky do Vinohradskej spevohry, kde až do roku 1930 pôsobil ako zborový spevák. Počas štúdia na pražskej obchodnej škole si našiel čas aj na hranie v ochotníckom divadle. V roku 1930 nastupuje do Divadla českého severovýchodu ako činoherec. V rokoch 19321935 pôsobil ako člen divadelnej spoločnosti Josefa Burdu. U Burdu si Budský osvojil presnosť a pracovitosť. Od roku 1935 účinkoval v tzv. českej činohre Slovenského národného divadla až do jej rozpustenia v roku 1938. V českej činohre pracoval prvé tri sezóny pod vedením Viktora Šulca. Počas týchto troch sezón Budského herecké umenie dozrelo a za takú veľmi krátku dobu vytvoril až 31 postáv. Vynikol najmä v roli doktora Galéna v inscenácii hry Karla Čapka Bílá nemoc, ktorú aj sám adaptoval do operného libreta pre slovenského skladateľa Tibora Andrašovana, ktorý naň skomponoval operu Biela nemoc.

Pod vplyvom politických udalostí bola česká činohra v roku 1938 rozpustená a jej torzo bolo zlúčené do činohry Slovenského národného divadla, kde bol hercom až do roku 1945. I po nútenom odchode Viktora Šulca mu režiséri zverovali náročné úlohy. Hral v Borodáčových inscenáciách Sofoklovho Vládcu Oidipa (Oidipus), Hernaniho Victora Huga (Don Carlos), Shakespearovho Snu noci svätojánskej (Puk), Stodolovej satiry Keď jubilant plače (Doktor Chomút) a iných.

Režijne začína Budský tvoriť už za vojnového slovenského štátu. Opieral sa najmä o svoje vlastné herecké skúsenosti a inšpiráciu čerpal aj od vtedajších režisérov Činohry SND - Jána Borodáča a Jána Jamnického. Pozornosť vzbudil roku 1943 inscenáciou Stodolovej hry Mravci a cvrčkovia, ktorá vyznela ako protest proti slovenskému fašizmu.

Po roku 1945 sa začína naplno venovať režijnej tvorbe. Súčasne až do roku 1953 pôsobí aj ako umelecký šéf Činohry SND. Významnú oblasť jeho režijnej tvorby tvorili inscenácie hier Shakespeara (Ako sa vám páči, Othello, Romeo a Júlia, Macbeth, Hamlet a Komédia omylov), Čechova (Ujo Váňa, Ivanov a Višňový sad) a Gorkého (Nepriatelia, Letní hostia a V predvečer). Inscenoval aj hry súčasných slovenských dramatikov ale i hry z českého dramatického odkazu.

V rokoch 1950 až 1954 bol pedagógom a vedúcim Odborného divadelného kurzu pri Štátnom konzervatóriu, zároveň v dobe od roku 1950 do 1976 bol pedagógom Vysokej školy múzických umení v Bratislave. V roku 1959 sa stal docentom a v roku 1965 univerzitným profesorom. V roku 1977 odišiel do dôchodku a zomrel v Bratislave v roku 1989. Pochovaný na cintoríne Bratislava - Ružinov.

 Ocenenia 
 1958 –  Štátna cena Klementa Gottwalda
 1960 –  zaslúžilý umelec
 1961 –  Rád práce
 1966 –  národný umelec
 1975 –  Cena ZSDU za divadelnú tvorbu

 Výber z divadelných réžií 
 1945 –  Alexander Sergejevič Puškin: Mozart a Salieri
 1945 –  Alexander Sergejevič Puški]: Skúpy rytier
 1946 –  Molière: Tartuffe
 1947 –  Simone de Bevoire: Neužitočné ústa
 1948 –  Ján Botto: Smrť Jánošíkova
 1948 –  Andrej Sládkovič: Marína
 1956 –  Pieseň našej jari, výber z tvorby slovenských básnikov
 Optimistická tragédia
 Karel Čapek: Bílá nemoc
 Anton Pavlovič Čechov: Višňový sad
 1962 –  Anton Pavlovič Čechov: Ivanov
 1965 –  Sofoklés: Kráľ Oidipus

 Filmografia 
 1938 – Co se šeptá (konzervatorista Rudolf Martin)
 1947 – Varúj...!
 1948 – Bílá tma (Laco)
 1948 – Vlčie diery (Ondrej Svrčina)
 1951 – Boj sa skončí zajtra (poslanec KSČ)
 1959 – Kapitán Dabač
 1961 – Tri razy svitá ráno (Matúš Boháčik)
 1963 – Ivanov (réžia)
 1964 – Sám vojak v poli (generál Evers)
 1966 – Majster kat (kňaz)
 1966 – Vrah zo záhrobia (farár)
 1969 – Génius (Super Černokňažník)
 1970 – Zločin slečny Bacilpýšky (múdry starec)
 1971 – Nevesta hôľ (mlynár)
 1972 – Zajtra bude neskoro (Laube)

 Literatúra 


 Externé odkazy 


Kategória:Libretisti
Kategória:Českí divadelní herci
Kategória:Slovenskí divadelní herci
Kategória:Slovenskí filmoví herci
Kategória:Slovenskí divadelní režiséri
Kategória:Slovenskí vysokoškolskí pedagógovia
Kategória:Vyučujúci na Vysokej škole múzických umení v Bratislave
Kategória:Česko-slovenskí zaslúžilí umelci
Kategória:Česko-slovenskí národní umelci
Kategória:Slovenské osobnosti českého pôvodu
Kategória:Osobnosti z Prahy